Γενικά, η απάντηση είναι όχι. Τα κείμενα που υπάρχουν στο διαδίκτυο, καθώς και οι εικόνες, φωτογραφίες και σχεδιαγράμματα, υπόκεινται σε πνευματικά δικαιώματα, ακόμα και όταν δεν αναφέρεται κάτι τέτοιο στη σελίδα προέλευσης. Το ίδιο φυσικά ισχύει και για κείμενα που υπάρχουν σε βιβλία, περιοδικά και άλλες έντυπες εκδόσεις. Θέλουμε το περιεχόμενο της Βικιπαίδειας να είναι ελεύθερο για κάθε τροποποίηση και χρήση: κάτι τέτοιο προφανώς δεν μπορεί να γίνει με κείμενα για τα οποία δεν υπάρχει η ανάλογη συγκατάθεση των κατόχων των πνευματικών δικαιωμάτων.
Έτσι, κείμενα/εικόνες τρίτων μπορούν να χρησιμοποιηθούν μόνο στις εξής περιπτώσεις:
Υπάρχει ρητή δήλωση του ιδιοκτήτη της σελίδας ή του δημιουργού του κειμένου ότι τα περιεχόμενα είναι διαθέσιμα υπό την Άδεια CC-BY-SA ή, εναλλακτικά, ελεύθερα για κάθε χρήση και τροποποίηση (δεν αρκεί δηλαδή η δήλωση ότι είναι ελεύθερα μόνο για αντιγραφή ή μόνο για μη-εμπορική χρήση ή ότι επιτρέπεται η χρήση αλλά απαγορεύεται η τροποποίηση).
Είστε ο δημιουργός του κειμένου ή της εικόνας και θέλετε να διαθέσετε το έργο σας με την Άδεια CC-BY-SA.
Έχει εξασφαλιστεί η συγκατάθεση του κατόχου των πνευματικών δικαιωμάτων για διάθεση του έργου του στη Βικιπαίδεια υπό τους όρους της άδειας CC-BY-SA.
Περιεχόμενο το οποίο δεν πληροί τις πιο πάνω προϋποθέσεις διαγράφεται. Την ευθύνη για παραβιάσεις πνευματικών δικαιωμάτων φέρει ο χρήστης που επιφόρτωσε το υλικό.